Amazoniya ölkələri

Amazoniya ölkələri - Cənubi Amerikanın mərkəzi və şimal-şərqində yerləşən ölkələrdir. Bura Braziliya, Surinam və Qayana daxildir. Rütubətli tropik iqlim, bol yağıntı, keçilməz tropik meşə və cəngəlliklər, qırmızı, qırmızı-sarı ferrolitli torpaqlar, gursulu çaylar, zəngin hidroenerji ehtiyatları, mineral ehtiyatlar Amazoniya ölkələrinin iqtisadiyyatında mühüm rol oynayır.

Dünyada ən iri boksit ehtiyatları bu ölkələrdədir. Xüsusilə Surinam və Qayananın təsərrüfat həyatı boksit ehtiyatları ilə bağlıdır. Braziliya dünyada ən çox dəmir filizi, mis, qurğuşun, qalay, sink və digər əlvan metallar istehsal edən ölkələrdən biridir.

Adambaşına düşən meşə ehtiyatına görə Surinam, Qayana və Braziliya dünyada tanınır. Bu ölkələrin ümumi ərazilərinin 70%-dən çoxu meşəlikdir. Tropik meşə və cəngəlliklərin qiymətli oduncaq ehtiyatı bu ölkələrin iqtisadiyyatında mühüm rol oynayır.

Amazoniya ölkələri dünyada ən çox şəkər qamışı, kokos yağı, qəhvə, kakao, batat istehsal edilən regionlardan biridir. Braziliya yaylasının savanna və seyrək meşə əraziləri tütün, pambıq, kauçuk, maniok becərilməsi üzrə ixtisaslaşmışdır.

Braziliya yüksək urbanizasiya səviyyəsinə malik sənayeləşmiş ölkədir. Onun ən iri emaledici müəssisələri dənizsahili regionlarda cəmlənmişdir. Rio-de-Janeyro, San-Paulu ən iri maşınqayırma, gəmiqayırma, dəqiq cihazlar, avadanlıqlar, məişət maşınları kimya məhsulları, meşə emalı və mebel, yüngül və yeyinti sənayesi məhsulları istehsal edən mərkəzlərdir.

Braziliyada istehsal olunan dəmir filizi, əlvan metallar və meşə məhsullarının böyük bir qismi ixrac olunur.
 Mənbə 
 Məktəblinin coğrafiya lüğəti. Bakı,2006

Kateqoriya:Coğrafiya
Kateqoriya:Cənubi Amerika